b'\n_START_ARTICLE_\nDragan Ga\xc5\xbei\n_START_SECTION_\n\xc5\xbdivotopis\n_START_PARAGRAPH_\nPripada drugoj generaciji slikara hlebinske \xc5\xa1kole. Rodio se je u selja\xc4\x8dkoj obitelji. Otac mu je bio seljak, Franjo Ga\xc5\xbei, a majka Roza, ro\xc4\x91ena Cuki. Osnovnu \xc5\xa1kolu poha\xc4\x91ao je u Hlebinama, gdje zavr\xc5\xa1ava \xc4\x8detiri razreda. Njegovo stvarala\xc5\xa1tvo mo\xc5\xbeemo podijeliti na tri faze._NEWLINE_Prva faza (1946.-1953.) Prima pouku od Ivana Generali\xc4\x87a, te upoznaje Krstu Hegedu\xc5\xa1i\xc4\x87a. Crta olovkom i tu\xc5\xa1em i radi akvarele. 1949. prvi put izla\xc5\xbee u javnosti, u Zagrebu, na izlo\xc5\xbebi Selja\xc4\x8dke sloge._NEWLINE_Druga faza (1954.-1966.) Realisti\xc4\x8dko-veristi\xc4\x8dko-ekspresionisti\xc4\x8dka faza. Slika portrete i prizore iz svakida\xc5\xa1njega \xc5\xbeivota. Slika malo, samo u slobodno vrijeme, a najvi\xc5\xa1e zimi kada ima manje posla na zemlji i u doma\xc4\x87instvu. 1954. \xc5\xbeeni se Baricom, ro\xc4\x91enom Gabaj. Od miraza kupuje prve boje, te tada nastaju prve slike na staklu. 1961. prvi put izla\xc5\xbee u inozemstvu. Prvu samostalnu izlo\xc5\xbebu imao je 1964. u zagreba\xc4\x8dkom, Likovnom studiju kabineta grafike. Prvu samostalnu izlo\xc5\xbebu u inozemstvu imao je 1966. u M\xc3\xbcnchenu, u Galerie Carrol._NEWLINE_Tre\xc4\x87a faza po\xc4\x8dinje 1967. Dolazi do promjena u kompoziciji i temetici. Javlja se po\xc4\x8detak idealizacije prizora. Sve se vi\xc5\xa1e bavi slikarstvom, a manje poljoprivredom. 1969. izlazi mu prvi vlastiti zna\xc4\x8dajan katalog i prva mala monografija._NEWLINE_Njegov mla\xc4\x91i brat Branko bio je naivni kipar.'